Document ID: 32013R0668

REGOLAMENT TAL-KUMMISSJONI (UE) Nru 668/2013
tat-12 ta’ Lulju 2013
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għal 2,4-DB, dimetomorf, indossakarb, u piraklostrobina f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,
Billi:
(1)
Għall-2,4-DB, indossakarb u piraklostrobina, il-limiti massimi ta’ residwi (MRLs - maximum levels for residues) huma stipulati fl-Anness II u l-Parti B tal-Anness III tar-Regolament (KE) Nru 396/2005. Għad-dimetomorf, l-MRLs huma stabbiliti fil-Parti A tal-Anness III tar-Regolament (KE) Nru 396/2005.
(2)
Ċerti adattamenti tekniċi għandhom isiru, b’mod partikolari l-isem tas-sustanza attiva ‘2,4 DB’ għandu jinbidel u jsir ‘2,4-DB’. L-Anness II u l-Parti B tal-Anness III tar-Regolament (KE) Nru 396/2005 għandha għalhekk tiġi emendata skont dan.
(3)
Għall-2,4-DB, l-Awtorità Ewropea dwar is-Sigurtà fl-Ikel, minn hawn ‘il quddiem “l-Awtorità”, issottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). L-Awtorità pproponiet li tibdel id-definizzjoni tar-residwu. L-Awtorità kkonkludiet li fir-rigward tal-MRLs għall-ħabba tax-xgħir, il-ħabba tal-ħafur, il-ħabba tas-segala u l-ħabba tal-qamħ, għal-laħam, ix-xaħam, il-fwied u l-kliewi tal-majjali, l-annimali bovini, in-nagħaġ u l-mogħoż, kif ukoll għall-ħalib tal-baqar, il-ħalib tan-nagħaġ u l-ħalib tal-mogħoż xi informazzjoni ma kinetx disponibbli u kienet meħtieġa iktar konsiderazzjoni mill-amministraturi tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom ikunu stipulati fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawk l-MRLs se jiġu riveduti filwaqt li tiġi kkunsidrata l-informazzjoni disponibbli fi żmien sentejn mill-pubblikazzjoni ta’ dan ir-Regolament.
(4)
Għad-dimetomorf, l-Awtorità ssottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). L-Awtorità pproponiet li tibdel id-definizzjoni tar-residwu. L-Awtorità rrakkomandat li tnaqqas l-MRLs għall-ananas, il-patata, il-basal żgħir, il-ħjar, il-ħjar żgħir, il-qara’ bagħli, il-bettieħ, il-ġidra, l-iskalora, iċ-ċikwejra, il-fażola (friska, mingħajr miżwed), iż-żerriegħa tal-peprin u ż-żerriegħa tal-lift, għal-laħam, ix-xaħam, il-fwied u l-kliewi tal-majjal, l-annimali bovini, in-nagħaġ u l-mogħoż, kif ukoll għal-laħam tat-tjur, ix-xaħam tat-tjur, il-fwied tat-tjur, il-ħalib tal-baqar, il-ħalib tan-nagħaġ, il-ħalib tal-mogħoż u l-bajd tal-għasafar. Għal prodotti oħrajn huwa rrakomandat li jiżdied il-livell tal-MRLs jew jibqa’ dak eżistenti. L-Awtorità kkonkludiet li fir-rigward tal-MRLs għall-għollieq, il-lampun u l-ispinaċi xi informazzjoni ma kinetx disponibbli u kienet meħtieġa iktar konsiderazzjoni mill-amministraturi tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom ikunu stipulati fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawk l-MRLs se jiġu riveduti filwaqt li tiġi kkunsidrata l-informazzjoni disponibbli fi żmien sentejn mill-pubblikazzjoni ta’ dan ir-Regolament. Fir-rigward tal-ħxejjex tal-basla - oħrajn, l-MRLs għandhom ikunu ffissati f’livell differenti minn dak identifikat mill-Awtorità, ladarba ma hemmx riskju għall-konsumaturi u abbażi ta’ informazzjoni addizzjonali dwar prattiċi agrikoli tajbin ipprovduta mill-Ġermanja. Fir-rigward tat-tewm, il-basal, l-għenieqed tal-basal, il-brokkli, il-kaboċċa kkabuċċata, il-kaboċċa mwerrqa, il-ħass, l-iskalora, l-ispinaċi, il-weraq tal-pitravi u l-karfus, wara s-sottomissjoni tal-opinjoni msemmija fl-ewwel sentenza, l-Awtorità ssottomettiet iktar opinjonijiet dwar l-MRLs (4) (5). Jixraq li dawn l-opinjonijiet jiġu kkunsidrati.
(5)
Għall-indossakarb, l-Awtorità ssottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (6). L-Awtorità pproponiet li tibdel id-definizzjoni tar-residwu. L-Awtorità rrakkomandat li tnaqqas l-MRLs għall-mirtilli, il-passolina, ir-ribes, il-ballerini, it-tut, l-għanżalor, il-frott tas-sebuqa, il-kaboċċi ta’ Brussell, il-kaboċċa kkabuċċata, l-iskalora, il-karawett, iż-żerriegħa tal-lift u l-ħabba tal-qamħirrum. Għal prodotti oħrajn huwa rrakomandat li jiżdied il-livell tal-MRLs jew jibqa’ dak eżistenti. L-Awtorità kkonkludiet li fir-rigward tal-MRLs għat-tuffieħ, il-brokkli, il-pastard, il-valerjanella, l-aruka, ir-rukola il-weraq u r-raħs tal-kaboċċa mwerrqa, il-laħam tat-tjur, ix-xaħam tat-tjur, il-fwied tat-tjur u l-bajd tal-għasafar xi informazzjoni ma kinetx disponibbli u li kienet meħtieġa iktar informazzjoni mill-amministraturi tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom ikunu stipulati fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawk l-MRLs se jiġu riveduti filwaqt li tiġi kkunsidrata l-informazzjoni disponibbli fi żmien sentejn mill-pubblikazzjoni ta’ dan ir-Regolament. Fir-rigward tal-frawli, il-lampun, il-kaboċċa Ċiniża, il-valerjanella, il-fażola (friska, bil-miżwed), il-qaqoċċ selvaġġ, il-bużbież u r-rabarbu, wara s-sottomissjoni tal-opinjoni msemmija fl-ewwel sentenza, l-Awtorità ssottomettiet opinjoni ulterjuri dwar l-MRLs (7). Jixraq li din l-opinjoni tiġi kkunsidrata.
(6)
Għall-piroklostrobin, l-Awtorità ssottomettiet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (8). L-Awtorità rrakkomandat li tnaqqas l-MRLs għall-iskalora u l-lupini (imnixxfa). Għal prodotti oħrajn huwa rrakomandat li jiżdied il-livell tal-MRLs jew jibqa dak eżistenti. L-Awtorità kkonkludiet li fir-rigward tal-MRLs għall-għeneb tal-ikel, il-karfus, iż-żerriegħa tal-qoton u l-kafe’ mhux mitħun xi informazzjoni ma kinetx disponibbli u kienet meħtieġa iktar konsiderazzjoni mill-amministraturi tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom ikunu stipulati fl-Anness II tar-Regolament (KE) Nru 396/2005 fil-livell eżistenti jew il-livell identifikat mill-Awtorità. Dawk l-MRLs se jiġu riveduti filwaqt li tiġi kkunsidrata l-informazzjoni disponibbli fi żmien sentejn mill-pubblikazzjoni ta’ dan ir-Regolament. Fir-rigward tal-larinġ, il-kaboċċa mwerrqa, iż-żerriegħa tal-kittien, il-karawett, iż-żerriegħa tal-peprin, il-ġunġlien, iż-żerriegħa tal-lift, iż-żerriegħa tal-mustarda, iż-żerriegħa tal-qoton, l-għosfor, il-fidloqqom, il-kamelina u r-riġnu, wara s-sottomissjoni tal-opinjoni msemmija fl-ewwel sentenza, l-Awtorità ssottomettiet opinjonijiet ulterjuri dwar l-MRLs (9) (10). Jixraq li dawn l-opinjonijiet jiġu kkunsidrati. Fir-rigward taċ-ċirasa, il-ħawħ, l-għanbaqar, il-frawli, l-għollieq, il-lampun, il-mirtilli, il-papaja, il-basal, l-għerq tal-qara’ - qoxra li tittiekel, ix-xgħir, il-ħafur, is-segala, is-sorgu u l-qamħ, wara li l-Awtorità ssottomettiet l-opinjoni msemmija fl-ewwel sentenza, il-Kummissjoni tal-Codex Alimentarius (CAC - Codex Alimentarius Commission) (11) adottat l-MRLs tal-Kodiċi (CXLs - Codex MRLs) għall-piraklostrobina. Jixraq li dawn is-CXLs jiġu kkunsidrati, bl-eċċezzjoni ta’ dawk is-CXLs li huma perikolużi għal grupp ta’ konsumaturi Ewropej u li għalihom l-Unjoni ppreżentat riserva lill-CAC (12).
(7)
Fuq il-bażi tal-opinjonijiet motivati tal-Awtorità, u b’kunsiderazzjoni tal-fatturi rilevanti għas-suġġett li qed jiġi kkunsidrat, l-emendi rilevanti fl-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(8)
L-imsieħba kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRLs il-ġodda u l-kummenti tagħhom ġew ikkunsidrati.
(9)
Għandu jgħaddi perjodu raġonevoli ta’ żmien qabel ma jsiru applikabbli l-MRLs emendati biex lill-Istati Membri u lill-partijiet interessati jingħatalhom iż-żmien iħejju ruħhom biex jissodisfaw ir-rekwiżiti l-ġodda li jirriżultaw mill-modifiki tal-MRLs.
(10)
L-Anness II tar-Regolament (KE) Nru 396/2005 u l-Parti A u B tal-Anness III ta’ dan ir-Regolament għandhom għalhekk jiġu emendati skont dan.
(11)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jistipula arranġament tranżizzjonali għall-prodotti li ġew prodotti legalment qabel il-modifika tal-MRLs u li għalihom l-informazzjoni turi li nżamm livell għoli ta’ protezzjoni tal-konsumaturi.
(12)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat permezz ta’ dan ir-Regolament għandu jibqa’ japplika għall-prodotti li kienu prodotti b’mod legali qabel it-2 ta' Frar 2014:
(1)
fir-rigward tas-sustanzi attivi 2,4-DB u dimetamorf fil-prodotti kollha jew fuqhom.
(2)
fir-rigward tas-sustanza attiva indossakarb fil-prodotti kollha jew fuqhom bl-eċċezzjoni tal-kaboċċa kkabuċċata u l-iskalora (indivja bil-weraq wisgħin),
(3)
fir-rigward tas-sustanza attiva piraklostrobina fil-prodotti kollha jew fuqhom bl-eċċezzjoni tal-iskalora (indivja bil-weraq wisgħin).
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mit-2 ta' Frar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Lulju 2013.

Labels: 0
17
20
6